

****

 **Hajdú-Bihar Vármegye Önkormányzata**

 **HAJDÚ-BIHARI TERMÉKDÍJ**

**Üzemi előállítású mezőgazdasági termékkategória**

 **2025. ÉVI PÁLYÁZATI FELHÍVÁS**

**Pályázatok beérkezésének határideje:
2025. szeptember 15. (hétfő)**

1. **A pályázat célja**

Hajdú-Bihar Vármegye Önkormányzata a Hajdú-Bihari Termékdíj elnyerésére pályázati rendszert (továbbiakban: pályázat) működtet, amelyre a jelentkezés évente egy alkalommal lehetséges. A pályázat 2022. évtől a TOP\_PLUSZ-3.1.1-21-HB1-2022-00001 azonosító számú „Hajdú-Bihar megyei foglalkoztatási-gazdaságfejlesztési együttműködés” című európai uniós projekt forrásából valósul meg.

Hajdú-Bihar Vármegye Önkormányzata a Hajdú-Bihari Termékdíjhoz kapcsolódó szempontrendszer meghatározásával azt a célt kívánja elérni, hogy megvalósuljon a hagyományos, kézműves és tájjellegű termékeink, valamint az egyéb, akár üzemi technológiával készült mezőgazdasági élelmiszereink magas minőségi színvonalának elismerése, a vármegyében előállított termékek népszerűsítése, ismertségének növelése, az ilyen termékeket gyártók piaci lehetőségeinek bővítése, a piacra jutásának segítése, valamint a fogyasztók hozzásegítése a minőségtudatos, környezetbarát termék kiválasztásában.

A helyi termékek értékesítése során a termelési rendszerek környezetileg fenntarthatóbbak, csökken az élelmiszerek szállítási útja, egyúttal lehetőség nyílik a szerves hulladékon, maradékanyagokon és megújuló energián alapuló körfolyamatok létrehozására, továbbá hozzájárulnak a biológiai sokféleség fenntartásához és a kipusztulóban lévő gyümölcs- és zöldségfélék, valamint állatfajok fennmaradásához.

A helyi termékek előállítása régi hagyományokra visszatekintő kézműves mesterségek, technikák továbbviteléhez is hozzájárul. A helyi lakosság által értékelt tulajdonságai révén kínálatuk erősíti a társadalmi kohéziót és a közösségi szellemet, továbbá környezetbarát magatartásra, aktív állampolgári részvételre ösztönzi a helyi közösséget. A helyi termékek értékesítése révén a fogyasztók és a termelők szorosabb kapcsolatban állnak egymással, a személyes ismeretség révén bizalmi kapcsolat jön létre.

1. **A pályázat benyújtására jogosultak és az általuk benyújtott termékkel szemben támasztott követelmények**
* Előállítója Hajdú-Bihar vármegyei székhellyel és/vagy telephellyel rendelkező természetes személy, családi gazdálkodó, nem állami és nem önkormányzati tulajdonú gazdasági társaság.
* Előállítása üzemi termelési tevékenység keretében történik (szervezett keretek között, előre meghatározott technológiai rendben zajlik, továbbá termelőeszközök (gépek, berendezések) alkalmazásával és munkavállalók részvételével, üzletszerűen, rendszeresen, nyereségszerzés céljából valósul meg).
* Hajdú-Bihar vármegyében előállított, honos vagy megtermelt, jellemzően a vármegyei lakosok munkájának eredményeként készült.
* A fogyasztók által egyértelműen meghatározható valamely tulajdonságában egyediséget hordoz:
* kiemelkedő minőség,
* megjelenési, vizuális egyediség, stb.
* A termék elnevezése és/vagy a hozzá kapcsolódó marketing kommunikáció fő elemei utalnak a termék származási helyére, vagy valamilyen helyi sajátosságra (a vármegyére, vagy abban lévő helységnévre).
* A gyártási folyamat során alkalmazott víz- és energiafelhasználást minimalizálják, ahol lehetséges, megújuló energiaforrást alkalmaznak.
* A termelés során keletkező növényi hulladék lehetőség szerint komposztálásra kerül.
* A termék közvetlen értékesítése Hajdú-Bihar vármegyében is megtörténik (pl. helyi piacokon, bolthálózatokban, vásárlói közösségeken keresztül, stb.).
* Törekszenek a gyártási folyamat során keletkező kibocsátások (zaj, füst, szag) minimalizálására.

***További előnyt jelentő, a termék típusától függő relevancia szerint figyelembe veendő értékelési szempontok:***

* A munkafolyamatok végzése hátrányos helyzetű és/vagy helyi munkavállalók bevonásával történik. Munkaerőpiaci szempontból hátrányos helyzetűek legjelentősebb csoportjai az alacsony iskolai végzettségűek, a romák, a megváltozott munkaképességűek és fogyatékossággal élők, a nők, a fiatalok, az idősebb aktív korúak (55-64 évesek) és bizonyos speciális hátránnyal rendelkezők (pl. hajléktalanok, mentális betegségben szenvedők, szenvedélybetegek, fogvatartottak, büntetés-végrehajtásból szabadulók).
* A termék előállítása során újrahasznosított, újrahasznosítható vagy lebomló csomagolóanyagot használnak.
* A termék előállítása során nem alkalmaznak mesterséges adalékanyagokat, ízfokozókat, színezékeket.
* Az alapanyagok összetétele (a növényi és állati eredetű alapanyagú termékekhez a felhasznált fajtákat is szükséges megadni).
* A termék legfontosabb fizikai jellemzői (pl.: alak, méret, külső megjelenés, szerkezet, összetétel, stb.).
* Kémiai jellemzők (pl.: pH-érték, szárazanyagtartalom, ásványi anyagok, adalékanyagok jelenléte/hiánya, stb.).
* Mikrobiológiai jellemzők (pl.: erjesztőanyagok használata, baktériumok jelenléte stb.).
* Érzékszervi jellemzők (pl.: íz, szín, illat, stb.).
* Szakmai, minőségi tanúsítványok megléte, amennyiben rendelkezésre állnak.
* A termék korábban valamilyen egyéb díjazásban részesült.
* A termék dokumentált történelmi háttérrel rendelkezik (olyan írásos, képi, vagy akár tárgyi jellegű anyaggal, ami információt hordoz a termékhez, tárgyhoz kapcsolódó történelmi háttérről).
* Hajdú-Bihar vármegyéhez köthető földrajzi árujelző oltalommal rendelkezik.
* Előállításának valamely eleme egyediséget hordoz (pl.: sajátos, az ország egyéb területein nem jellemző, ökológiai technológiával, eljárással készült).
* Előállításuk során kiemelt figyelmet szentelnek a fenntarthatósági és környezettudatossági szempontok érvényesülésének.
* A gazdaságban vagy üzemben helyet kapnak fenntarthatósági bemutatók, közösségi programok, tanulási lehetőségek.
* Állati eredetű termék esetén biztosított az állatjólét: kifutó, természetes takarmányozás, stresszmentes tartás.

Egy pályázó több, de maximum 3 termékével pályázhat, azonban minden termék esetén külön pályázatot szükséges benyújtani, azokat összevonni nem lehet. (Minden egyes pályázat 1 db önálló, konkrét termékre vonatkozhat, nem azonos előállítási móddal készült termékek összességére, terméktípusra vagy termékcsaládra.)

A Hajdú-Bihari Termékdíj elnyerésérése pályázó valamennyi termék esetében alapvető követelmény, hogy meg kell felelniük a vonatkozó jogszabályi követelményeknek mind csomagolásban, termék megjelölésben, mind összetételében, valamint minőségi és élelmiszerbiztonsági tulajdonságaiban.

A pályázaton való részvétel díjmentes.

1. **A pályázat a következő termékkategóriára terjed ki**

**Üzemi előállítású mezőgazdasági termékkategória**

|  |  |  |
| --- | --- | --- |
| **Termékkategória** | **Terméktípus** | **Termékek példálózó jelleggel** |
| **Üzemi előállítású mezőgazdasági termékek** | 1. **Növényi eredetű**
 | * 1. Gyümölcs-, zöldségfeldolgozás, -tartósítás által készült termékek
 | konzervált gyümölcs és zöldség, befőttek, savanyúságok, gyümölcslé, zöldséglé |
| * 1. Kenyér, friss pékáru gyártása által készült termékek
 | kenyér, kifli, zsemle  |
| * 1. Péksütemény és egyéb pékáru gyártása által készült termékek
 | péksütemények |
| * 1. Tésztafélék gyártása által készült termékek
 | száraztészta |
| 1. **Állati eredetű**
 | * 1. Húsfeldolgozás, -tartósítás, hús-, baromfihús-készítmény gyártása, baromfihús feldolgozása, tartósítása által készült húskészítmények
 | kolbász, sonka, szalámi, szalonna, tepertő |
| * 1. Tejtermék gyártása; tejtermék készítés által készült tejtermékek
 | sajt, vaj, túró, író |
| 1. **Egyéb**
 | * 1. Egyéb üzemi mezőgazdasági termékekre vonatkozóan az üzemi Hajdú-Bihari Termékdíjat adományozó saját értékelése és döntése alapján
 | ásványvíz, gyógynövény termékek, méz, olaj, kávé/tea feldolgozás, fűszer |

1. **Elnyerhető díj**

A termékdíj elnyerésére az évente egy alkalommal meghirdetésre kerülő pályázati úton van lehetőség.

A benyújtott pályázatokat 5 fő, a vármegyei közgyűlés elnöke által felkért szakértőből álló bíráló bizottság értékeli és véleményezi a II. pontban szereplő szempontok alapján. Terméktípusonként évente egy-egy termékdíj adományozható, azonban a termékdíjra felterjesztett termékek tárgyévi véleményezése alapján a bíráló bizottság javaslatot tehet a tárgyévben kiadható díjak számának terméktípusonként legfeljebb kettővel történő megemelésére. Amennyiben bármelyik terméktípus esetében az adott évben beérkezett pályázó termékek vonatkozásában a bírálóbizottság nem tartja indokoltnak a termékdíj odaítélését, a Hajdú-Bihari Termékdíj adományozására nem kerül sor.

A Hajdú-Bihari Termékdíj elnyerésével lehetővé válik a nyertes termék csomagolásán a Hajdú-Bihar Vármegye Önkormányzata által kiadott „***Hajdú-Bihari Termékdíj logó***” használata feltüntetése – a logót tartalmazó minősítő tábla/oklevél kihelyezése az előállítás/értékesítés helyén, a logó feltüntetése a nyertes termék csomagolásán, valamint a logó felhasználható a termékkel kapcsolatos marketingtevékenység során – ezzel ismerve el a termék magas minőségi színvonalát, segítve annak népszerűsítését és piacra jutásának feltételeit.

1. **A pályázat benyújtásának módja és határideje**

**A pályázati felhívás és mellékletei az alábbi honlapról tölthetők le: www.hajdubiharitermek.hu**

***A pályázati adatlapot és annak mellékleteit személyesen vagy postai úton, illetve elektronikusan kérjük benyújtani az alábbi lehetséges módokon:***

1. ***Személyesen, valamint postai úton az alábbi címre:***

Hajdú-Bihar Vármegye Önkormányzata, 4024 Debrecen, Piac u. 54., 25. sz. iroda (Paktumiroda)

A pályázat személyes vagy postai benyújtása esetén a pályázatot tartalmazó zárt borítékon kérjük a következő szöveg feltüntetését: **„Hajdú-Bihari Termékdíj pályázat 2025. – Üzemi előállítású mezőgazdasági termék”.**

1. ***Elektronikus úton a következő elérhetőségre:***

hajdubiharitermek@hbmo.hu e-mail címre. (Kérjük, hogy elektronikus úton történő benyújtás esetén a pályázatot sajátkezűleg aláírva, pdf formátumban szíveskedjen megküldeni részünkre.)

***A pályázat részeként kötelezően benyújtandó dokumentumok:***

1. ***A pályázati adatlap és kapcsolódó nyilatkozatok (a pályázati felhívás 1. sz. melléklete)***

amely a pályázó adatain túl tartalmazza a Termékismertetőt is. Valamennyi termékhez a pályázónak egy rövid termékismertetőt is be kell benyújtania. Az ismertetőben kérjük emelje ki, hogy a termék hogyan kötődik az előállítás körzetéhez, vagyis a vármegyéhez, továbbá kérjük, hogy a II. pontban szereplő releváns szempontoknak való megfelelés is kerüljön bemutatásra. (A megfogalmazás során kérjük vegyék figyelembe, hogy díjazás esetén a pályázathoz beküldött termékismertetőt a média rendelkezésére kívánjuk bocsátani.)

1. ***A termék gyártási lapja, vagy az ellenőrző hatóság által kiállított hatósági bizonyítvány másolata.***
2. ***3 db színes termékfotó JPEG, PNG formátumban.***

***A pályázat részeként benyújtható további dokumentumok:***

Bármilyen egyéb rendelkezésre álló dokumentum (pl.: szakmai minőségi tanúsítványok, a termék dokumentált történelmi háttér anyaga, stb.).

***A pályázat beérkezésének határideje: 2025. szeptember 15. (hétfő)***

1. **A pályázat formai érvényességének vizsgálata:**

A pályázatok beérkezést követően a Paktumiroda munkatársak által azok formai érvényességének ellenőrzésére kerül sor a következő szempontok szerint:

- a pályázati adatlap megfelelően került-e kitöltésre,

- a pályázat részeként kötelezően benyújtandó dokumentumok teljeskörűen megküldésre kerültek-e.

Amennyiben a pályázat formai érvényességi ellenőrzése során megállapításra kerül, hogy a pályázat nem felel meg a pályázati felhívásban foglalt feltételeknek, hiánypótlásra egyszer, a jelen felhívás VII. pontjában szereplő módon kerülhet sor. Érvénytelen az a pályázat, amely nem felel meg a pályázati felhívásban meghatározott feltételeknek. A határidőn túl érkező pályázatok elbírálására nem kerül sor, azok érdemi vizsgálat nélkül elutasításra kerülnek. A benyújtott pályázati anyag eredeti példánya az elbírálást követően a kiírótól nem igényelhető vissza.

1. **Hiánypótlás módja:**

Hiánypótlásra egy alkalommal van lehetőség. A hiánypótlás teljesítésére, a hiánypótlási felhívás kézhezvételétől számított 5 munkanap áll rendelkezésre. Amennyiben a pályázó nem pótolja a hiányosságokat, vagy azoknak nem a hiánypótlási felhívásban meghatározott módon, határidőben tesz eleget, a pályázatot érvénytelennek kell tekinteni.

1. **Termékminta biztosítása**

A formailag hiánytalan pályázók a bírálatokhoz az 5 fős zsűri létszámhoz igazodó mennyiségű termékminta biztosítására kötelesek, melyet Hajdú-Bihar Vármegye Önkormányzata munkatársaival előzetesen egyeztetett időpontban a megadott címre kell a pályázónak eljuttatnia – különösen mezőgazdasági termékek esetén.

A minta csomagolásának, jelölésének és beltartalmi tulajdonságainak meg kell egyezniük a forgalomban lévő, azonos termékek jellemzőivel. Amennyiben a bírálat megkezdésének időpontjáig az előre egyeztetett időpontra nem érkezik be minta, a bírálóbizottság nem végzi el a minősítést.

1. **A díj elnyerésének szabályai:**

A formailag hiánytalan pályázatokat, illetve a pályázatokhoz tartozó termékmintákat 5 fős, a vármegye közgyűlésének elnöke által felkért szakértőből álló bírálóbizottság értékeli és véleményezi a II. pontban szereplő szempontrendszer alapján. Az ülés határozatképes, ha azon a tagok több, mint fele jelen van. Szavazategyenlőség esetén a levezető elnök szavazata dönt. Ülése alkalmával egyszerű szótöbbséggel dönt, amelyről jegyzőkönyv készül.

A döntés meghozatalát követő 15 napon belül a döntésről az érintett pályázókat elektronikus/postai úton értesítjük.

A pályázattal kapcsolatosan érdeklődni a 06-52/507-525 telefonszámon, valamint a hajdubiharitermek@hbmo.hu e-mail címen lehetséges.

1. **Adatkezelés és nyilvánosság**

A pályázó a pályázat benyújtásával egyidejűleg nyilatkozik arról, hogy a jelen dokumentum 2. számú mellékletét képező adatkezelési tájékoztatóban foglaltakat megismerte és elfogadja, és hozzájárulását adja továbbá ahhoz, hogy a „Hajdú-Bihari Termékdíj” átadásához kapcsolódó nyilvános rendezvény alkalmával róla kép-és/vagy hangfelvétel készüljön, és azokat Hajdú-Bihar Vármegye Önkormányzata a TOP\_PLUSZ-3.1.1-21-HB1-2022-00001 azonosítószámú „Hajdú-Bihar megyei foglalkoztatási-gazdaságfejlesztési együttműködés” projekt elszámolásával, illetve kommunikációs tevékenységével összefüggésben (sajtóközlemények, sajtóhírek, közösségi médiában történő megjelenés, projekt kiadvány, stb.) felhasználja, nyilvánosságra hozza.